ढुवानीसम्बन्धी छुट्टै कानून आवश्यक देखिएको छ : कानूनमन्त्री गिरी
कानून, न्याय तथा संसदीय मामिलामन्त्री पदम गिरीले ढुवानी सेवासम्बन्धी छुट्टै ऐन आवश्यक रहेको बताएका छन् । मन्त्री गिरीले सार्वजनिक यातायात सेवा ऐन, सवारी तथा यातायात व्यवस्था गर्न बनेको विधेयक र सार्वजनिक सडक सुरक्षा सम्बन्धी विधेयकले ढुवानी व्यवसायीहरुको समस्या समाधान गर्न नसकेको बताए । 
काठमाडौँ — कानून, न्याय तथा संसदीय मामिलामन्त्री पदम गिरीले ढुवानी सेवासम्बन्धी छुट्टै ऐन आवश्यक रहेको बताएका छन् । मन्त्री गिरीले सार्वजनिक यातायात सेवा ऐन, सवारी तथा यातायात व्यवस्था गर्न बनेको विधेयक र सार्वजनिक सडक सुरक्षा सम्बन्धी विधेयकले ढुवानी व्यवसायीहरुको समस्या समाधान गर्न नसकेको बताए । शनिबार काठमाडौंमा आयोजित ढुवानी व्यवसायी महासंघको कार्यक्रममा बोल्दै मन्त्री गिरीले ऐन निर्माणका लागि आफैँले ड्राफ्ट तयार पारेर सो सम्बन्धी कानून निर्माणमा सहयोग गर्न पनि सम्बन्धित पक्षलाई आग्रह गरे । उनले कानूनको माध्यमबाट ढुवानी व्यवसायीहरुको समस्या समाधान गर्न आफू जिम्मेवार भएर लागिपर्ने आश्वासन समेत दिए । ‘ढुवानी व्यवसायको जुन प्रकृति छ । त्यसलाई सम्बोधन गर्ने ढुवानी सेवा सम्बन्धी छुट्टै ऐनको आवश्यकता छ भन्ने मलाई लागेको छ,' उनले भने, 'यसमा तपाइहरुको आवश्यकतालाई समेत सम्बोधन गर्ने गरी कानून बनाउन म पहल गर्नेछु ।'मन्त्री गिरीले कानून निर्माणको काममा सम्बन्धित क्षेत्रको सहयोगको आफूले अपेक्षा गरेको समेत बताए । 